정조 14년 · 목
疏略曰聖念方切於北顧民事漸急於東作接濟方張事勢罔措當此之時苟有所懷仍復泯默則是臣終負我殿下也玆陳首實之章以冀俯燭焉大抵前春北民之得免塡壑者罔非我聖上如天之澤而逮至秋冬穡事又告歉而公儲已盡嗣歲救民之策只是捧糴一事設或狀請而移得嶺南穀數萬包此不過滄海一粟道臣之憂政在於此而臣亦不敢爲非及夫臘月之初還政纔了民勢轉急於是乎討一公廨留養四窮之最無告者逐旬救急之類其口又過三千此皆道臣請得之穀非臣所自辦也近境逃避之民幾皆還奠而遠路流離之跡或未盡歸就此中已歸已奠者可付還則付還可付賑則付賑些少公穀艱辛排比以此飢餒之民食此排比之穀決無盡力於耕作之勢方此渴悶之際道臣貸得公貨往貿嶺穀而來以爲輕價發賣之計臣亦得七八百色而若先收價後給米則無錢者不得與焉滿船長腰來泊近津而無食者流涎無種者搥胸道臣又軫此弊方使臣便宜擧行臣乃得此而均分一境中還戶優補兩巡間農糧辛此窮節旣霑船粟之惠又獲減價之利而但京司納錢之期知在開月若使忍飢力田救死不贍之民督以此錢則非但其勢末由誠有妨農奪時之慮倘蒙聖慈俯燭此矜憐之狀特命該司姑緩此催錢之令使之待秋備納則臣當竭力對揚上而使公貨無損下而使饑民有賴夫然後一方之民庶得延活而仍復力耕終免仳㒧之患矣此臣所以冒死陳請不暇他顧者也柳臣別有所大懼者日下窮民雖在濱死之中而還賑兩政艱已分排麥苖生靑雨暘適宜若一向如此差過六七十日則猶有回甦之望而至於流民之初無恒產者兩年流散之餘生計已蕩盡雖遇小豐將何以契活乎若無別般優恤之策則今雖安集終必無效爲守令者力竭計窮只自焦心而已況明年乃辛亥也追考往蹟尙多懲吹之懼以此公儲又若値此則其所罔措比今年將似天壤之分雖使智者當之恐無奈何昔漢昭烈鑄得一兩錢以補軍需蓋其制以一分代一兩而用由是而財裕民安此副急之良策也今若鑄得此錢與今行用錢參互以用則所費少而所得爲百倍及今秋登豊之期分賜列邑俾各計口貿米別儲一庫預講備荒之策則此實民國之大計其間節目之詳惟在有司之臣奉以周章耳顧今保民之術無過於此伏願殿下恕其僭而察其愚焉且臣有三四條繼陳者其一曰興儒化噫北路之人愚蠢悍急者乃其自來之習而風氣所使稟質所拘變化者絕少一有所激輒多自縊此固可哀而名以爲士者生長於窮山絕海之間旣無聞見之益又無敎導之功是非渠之罪亦官長之責也臣自莅任以後設立訓長月講小學妄欲以禮義二字爲激礪之方立後者使之必呈禮曹成婚者使必行交拜數年之間從而行禮者纔三四家今若一向導之以親上死長之義使一境之民咸懷爲君父一死之願則他日得力亦未必下於諸路矣每年公都會必以講小學者試取一二人乃諸路通行之規而獨本道闕焉未知中間興廢之如何而遐儒之不誦是書者職由於此若自朝廷有一番修擧之令仍立科條使儒生之未誦小學者俾不得入錄於大小科赴場之案永以爲式而又於都會更定一二試窠使誦是書者得以參榜則庶或有補於激礪之方守土之臣且當憑藉威靈得有施措不但州縣之士有作成之效亦必場屋之間無紛拏之患矣其二曰嚴武備噫敎人之本雖在文學禦邊之策專賴武備況臣府以三營要衝之地爲一路都會之所凡諸陰雨之具不宜一日暫緩而廿年廢操百弊蝟集逃故相續旗隊難充而馬兵未畜馬則不可謂馬兵也射手不知射則不可謂射手也一有緩急將何所恃其餘良軍之納布者闕額素多況當荐歉之後其所爲弊不一其端山氓野嫗滿庭哀訴者半是鱞寡無告之民臣嘗不自揣量欲一釐正旋因賑事未免姑停而蓋一府設三衙所屬吏校其數甚多鄕員校儒出身忠義之自來無役者通計其數倍於軍戶又有內奴海尺等各供其役者間於其間聽其自訴咸有歸屬至於軍保之役則都歸於編戶濱死之民一有闕額輒責隣族或有賣田而雇人者或有逐戶而斂粟者其所矯革之方專在於從速充代而鄕員不可盡汰校儒不可盡降出身忠義之俱有所屬者亦無奈何未知將何處下手乎其中馬兵之所謂忠武學者最緊於待變之需而惟其戰馬軍裝之費十倍他軍塡充之難亦可推知在昔仁廟朝武臣申瑗爲本道兵使始定兵制忠武學之號自此爲始使之與幼學同班激以重賞勸其習射之才初以鄕員子弟從願許付仍使漸陞於哨官千把總之任一鄕諸任無所妨礙故當是時也隊伍有驍勇之美塡差無艱辛之歎今則有其名而無其實鄕人之視武學與步兵無異稍欲行身者誓死謀免三百其額半是虛簿臣乃敢爲修明舊典之計一日會諸武士抄出武學中最久勤者二人一差別將一差千總使之依節目遵行凡百武班之任一二社倉之窠必以曾經武學之人次第檢擬則斯須之間得願屬者一百三十有餘人其所選差之法精壯之容與親騎衛幾無異同而惟其都試賜第之規通一道只取一人則恐無以激勸故昨年繡衣之來臣以公牒具由悉陳欲其試取之法一倣親騎衛之制要爲轉達之計而及其筵稟則只論北關而止朝廷一視之澤豈有南北關之異而南之三甲亦何讓於北之慶會乎此輩之聞風顒企者由此柳菀間有旣屬而還悔者若自今年都試亦依北關例施行則一路武學不期精而自精此武學矯弊之策也至於布軍之額計其各營當納之數則合錢爲三千七百八十八兩零若以此錢分徵於一境七千餘戶之民則每戶所納不至甚多此先輩戶布之論而均役之策亶在於此若其闕伍則只當隨闕隨補錄其姓名庸備赴戰之用而更無徵布之苦則此實補弊蘇民之一大政而如或創規而招怨則反爲騷擾之端且念瘠土之民本無貧富之相懸而見方上下俱困瘡痍未合不當以此時猝用更張之論此臣有意而不敢爲者也今年番布之應納於各營者俱有定額且有限定臣府流民之自畿甸與他道歸者總爲六戶而其中二人有身役自當依朝令減布而其餘自近境還集者初聞聖旨無不雀躣謂可以得生臣方一一賙賑此皆名載軍籍者也若一切減布則各營公用亦無可支之勢臣不敢擅自闊狹若依舊侵徵於此輩則塡壑易而納錢難臣欲私自減給推移充數則殘廩已渴措手沒策倘我聖上更賜曲憐特以某樣錢四五千兩限三年許貸則臣當以此創立一庫方便生殖以補各樣軍民之弊可減者減可恤者恤成節目雖臣遞歸之後俾得依此遵行則積弊稍蘇殘局賴保其三曰正穀簿臣府還穀中有所謂唐米者蓋自壬成大歉之後變爲皮唐名雖米而實則皮穀也至今四十九年之間逐歲襲謬莫能釐正而惟其名是唐米也故凡諸上下之法與田米無異噫唐米本有差等固不可通用況今爲皮唐者乎每當歉歲唐米告熟則不擭已許以代捧而唐一石代所當捧者太爲二石租粟爲二石七斗五升若論其價則唐與太粟不甚懸殊而其所代捧則或倍於唐又或倍而有餘哀彼殘氓其何能倍價以納乎臣嘗以此屢陳於道臣而每値數易未暇上徹今若以此詢諸廟堂就唐米條量減折米之規俾與田米大有差等則名實始相符惠澤將下究其四曰除峽弊臣府地方殆近數百里分社爲二十一各於二三社之內設置一倉蓋欲使民便於糶糴也其中有曰交濟倉者臨海設倉以備荒年移粟之資論其事體比他尤別且其所儲之穀永爲二留一分之規穀品斗量最稱精實石繩包裹十分用力故當其輸納之際不無艱辛之歎從前使一府之民平均分受俾無偏苦之患此誠不獲已也但該倉去本府爲四十里至於近峽三四社則又距本府或七八十里或百餘里通計其程有或爲二日程者每値春糶秋糴之時殘戶之民必費五六日之勞欲一矯正他無好策若以此穀盡分沿海附近之民則海民之苦殆甚於山氓今又添之以一弊則恐有難支之歎噫海民旣未偏分山戶又難均受則不得不爲別般區處之策竊念諸路山城之穀俱有此弊而不敢爲變通之計者以其所重在於軍餉也至於該倉之穀則實異於此三南移粟之擧或間五六年或間十餘年雖當此時一倉之穀亦未必全數移轉若以此穀之半儲置於該倉又於近峽中半之地別設一倉以藏此穀之半若値移粟之時則自山倉移海倉不過一時之勞比諸山氓逐年春秋之苦優劣誠判異今若許臣別立一倉亦名曰交濟藏以該穀之半春分秋捧俾除山氓往來之費當其移粟也使其民一齊移納於海倉俾爲轉運之地則公私兩便山海均章乞令廟堂稟處焉批以北關民事爲窹寐關心之端際見爾疏第一條之京納錢稍緩期限在京司無所損在北民爲大益特爲許施仍令廟堂分付各該衙門第二條之請鑄兩錢不須遽議而計口貿米爾說實好更與道伯面議書質爛熳停當仍令道伯論理狀聞第三條之公都會依他道例兼試小學必有補於牖蒙下該曹回啓稟處第四條之嚴武備最爲本道當務之先況忠武學設施之本意到今蔑如爲弊至此則其所奬拔興勸寧容少忽年前繡衣之只論關以北科歧獨漏以南殊未可知今欲召問繡衣續當別下傳敎矣第五條之布軍痼瘼聞甚切矜見今軍役之弊何道不然而爾邑捄弊果有其策則何靳何惜亦須就議道伯俾卽詳陳意見便否至於今春流民還集之類身布還上自在勿論之中而觀於疏辭似有區別取捨者何也第六條之代捧之弊第七條之別立交濟山倉許令廟堂以草記稟處大抵北靑之民暫弛宵旰之念意謂主倅之得其人後加隨事惕念以副前下褒嘉之諭○政院以北靑府使柳知養上疏紙本體樣甚短皮封不書臣謹封請推考警責敎曰些小違式何必致責勿推